**Echinox**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În piept, pe gruiuri, pasc de-a valma bezne

Deși eu duc lumini la adăpat,

Și neguri mă-nfășoară de la glezne

Spre nimbul tot mai palid, scăpătat.

Mă dor în oase râșnițe atroce

Când strâng lumina, cultivată greu,

Cu lanțuri negre, gata s-o sufoce,

Pui de-ntunerici, atacând mereu.

În firav echilibru mi-e balanța,

Având pe-un taler noapte, pe-altul zi,

Și port ca pe o boală discordanța,

Dorind s-o-nclin, dorind a străluci.

Luptând cu bezna, care, da, există

Doar când lumina are ochii-nchiși,

Rup storuri și-alung umbre ce persistă

Din amintiri cu licurici uciși.

Primind lumină, însă, din Lumină,

Pot fi, chiar dacă pare paradox,

Eu însumi zi, o zi de soare plină,

Fără-nserări. Adio, echinox!

Simion Felix Marțian

Vulcan, 21 septembrie 2017